b'\n_START_ARTICLE_\nUnited States Ski and Snowboard Association\n_START_PARAGRAPH_\nUnited States Ski and Snowboard Association (USSA) er USAs nasjonale ski- og sn\xc3\xb8brettforbund. Det er medlem av det internasjonale skiforbundet (FIS), og organiserer langrenn, kombinert, skihopping, alpint, freestyle, sn\xc3\xb8brett, skisport for funksjonshemmede og skisport for veteraner. Forbundet har hovedkontor i Park City i Utah._NEWLINE_Initiativet til \xc3\xa5 f\xc3\xa5 stiftet et nasjonalt skiforbund ble tatt p\xc3\xa5 et m\xc3\xb8te under et hopprenn i Ishpeming, Michigan i februar 1904. Rennet regnes i dag som USAs f\xc3\xb8rste nasjonale mesterskap i hopp, men forbundet ble stiftet f\xc3\xb8rst \xc3\xa5ret etter. Det ble stiftet som National Ski Association i Ishpeming 21. februar 1905, med norskamerikaneren Carl Tellefsen som f\xc3\xb8rste leder._NEWLINE_Forbundet skiftet navn til United States Ski Association og flyttet fra Ishpeming til Colorado Springs i 1962. Skilandslaget ble offisielt skilt ut fra forbundet i 1976, men gikk med igjen i forbundet i 1988. Dette \xc3\xa5ret flyttet forbundet hovedkontoret til Park City. I 1997 skiftet United States Ski Association navn til United States Ski and Snowboard Association.'